ליאור אלפנט

ליאור אלפנט (נולדה ב-23 באוקטובר 1981) היא פעילה פמיניסטית ויזמת חברתית ישראלית, המשמשת כמנכ"לית הפורום הדוקומנטרי בישראל, ובעברה מבקרת קולנוע.

 ביוגרפיה 
אלפנט נולדה ב-1981 וגדלה בהרצליה כאחות בכורה לשני אחים. אביה הוא איש העסקים שייקה אלפנט, ואמה, רבקה אלפנט, היא אמנית רב תחומית. בילדותה התגרשו הוריה, ומנישואיה השניים של אביה יש לה אח למחצה. מגיל צעיר נחשפה באמצעות אביה לקולנוע קלאסי ולמחזות זמר. למדה בתיכון לאומנויות ברמת השרון.

בשנת 2012 סיימה אלפנט תואר ראשון בהיסטוריה ומגדר, ובשנת 2016 השלימה תואר שני מחקרי בלימודי מגדר באוניברסיטת תל אביב, אותו סיימה בהצטיינות יתרה. את עבודת התזה שלה, בהנחיית פרופסור חנה הרצוג, כתבה בנושא "מרחב הדיאלוג הישראלי-פלסטיני המעורב מגדרית דרך חוויותיהן של המשתתפות הישראליות-יהודיות". ב-2020 הייתה בוגרת מחזור ג' של תוכנית מנדל למנהיגות בתרבות יהודית, ובשנת 2025 השלימה את הדוקטורט שלה במחלקה לסוציולוגיה ואנתרופולוגיה באוניברסיטת בן-גוריון בנגב בהנחיית פרופסור ניצה ברקוביץ, שעסק באי-שוויון מגדרי בתעשיית הקולנוע בישראל.

 פעילות ציבורית ותרבותית 
ב-2008 עבדה אלפנט בספריית הווידאו של "האוזן השלישית", ואז הצטרפה לענת ניר ודנה זיו כדי להפיק את פסטיבל הקולנוע העצמאי לסבית קטלנית, המתמקד בקולנוע להט"בי נשי. בין השנים 2009–2021 גם שימשה כמנהלת האומנותית של הפסטיבל.

בשנת 2012 הייתה אלפנט בין מקימות "פורום הקולנועניות ויוצרות הטלוויזיה בישראל", גוף פמיניסטי המהווה קהילה תומכת לנשים יוצרות ופועל להעלאת מודעות לאי-שוויון מגדרי בתעשייה, לשינוי שיטת הלקטורה והרכב ועדות הבחירה, למניעת הטרדה מינית וליצירת סביבת עבודה מיטיבה. לאחר פרישתה של יושבת הראש הראשונה של הפורום, לימור פנחסוב, החליפה אותה אלפנט בתפקיד.

ב-2013, במהלך לימודי התואר השני שלה במגדר, וכחלק מפעילות פורום הקולנועניות, הקימה עם חוקרת הקולנוע מרלין וניג ועם לימור פנחסוב את "המבקרות" - אתר לביקורות קולנוע המבוססת רק על ביקורות של מבקרות נשים. האתר פעל במסגרת עצמאית עד 2017, ומלבד וניג, פנחסוב ואלפנט כתבו בו גם רוני הלפרן, שהרה בלאו, שלומית אורן, ועוד. ב-2015 וניג ואלפנט השיקו לצד האתר גם את "טבלת המבקרות", טבלה אלטרנטיבית שאליה אספו את הדירוגים של כל מבקרות הקולנוע, שהופיעה באתר "פוליטיקלי קוראת" במשך מספר שנים.

ב-2012 הייתה אלפנט ממייסדות האתר הפמיניסטי העצמאי "פוליטיקלי קוראת" ואחת מהעורכת הראשיות שלו, וגם לאחר שפרשה מהתפקיד המשיכה להיות חברת הוועד המנהל של האתר עד לשנת 2021.

ב-2018 מונתה למנכ"לית-שותפה בעמותת "נשים בתמונה", הפועלת לקידום יוצרות בתעשיית הקולנוע והטלוויזיה, לצד עטרה פריש. השתיים כיהנו בתפקיד עד 2021 אז החליפו אותן ליהי סבג ושירה מישר.

ב-2021 פרסמה אלפנט את המסמך "תקרת הצלולואיד: מבט מגדרי על חלוקת העבודה, הפרסים והתמיכות בקולנוע הישראלי", בשיתוף חוקרות מרכז אדוה אתי קונור-אטיאס, יעל חסון ונוגה דגן-בוזגלו.בזכות פעילותה לתיקון אי השוויון המגדרי בתעשיית הקולנוע והטלוויזיה נבחרה באותה שנה כעמיתת כבוד של סמינר הקיבוצים.

ב-2022 הייתה היועצת האקדמית של סדרת התעודה "הנבחרות" שיצרו המפיקה אסנת טרבלסי והבמאית והתסריטאית אפרת שלום דנון, ועסקה בנבחרות הציבור בפוליטיקה הישראלית. הסדרה שודרה בכאן 11 וזכתה בפרס גולדה מאיר לשנת 2022.

בין השנים 2021-2015 כיהנה אלפנט ב"מועצה הישראלית לתרבות ואמנות", בה שימשה כיו"ר מדור "תרבות בקהילה", וחברת מדור תיאטרון.

במאי 2025 מונתה למנכ"לית הפורום הדוקומנטרי בישראל, גוף מקצועי המייצג את קהילת יוצרי הקולנוע התיעודי בישראל, והחליפה בתפקיד את מיה נאור. באותה שנה הצטרפה למכון המחקר "המרכז למדיניות תרבות פועלת", לצד ד"ר טל פדר, יעלה חזות ינוקא ושירה לפידות.

 חיים אישיים 
אלפנט מתגוררת בתל אביב עם אשתה, השחקנית תמר עמית יוסף, וב-2023 נולדה ביתן המשותפת עלמה. בעבר התנדבו שתיהן בארגון חוש"ן.

 קישורים חיצוניים 
 ליאור אלפנט באתר פוליטיקלי קוראת
 ליאור אלפנט באתר מאקו
 ליאור אלפנט באתר העוקץ









 הערות שוליים 

קטגוריה:מבקרות קולנוע ישראליות
קטגוריה:מנכ"ליות עמותות
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:בוגרות תיכון אלון (רמת השרון)
קטגוריה:בוגרי תיכון אלון (רמת השרון)
קטגוריה:עיתונאיות לסביות ישראליות
קטגוריה:להט"ביות ישראליות
קטגוריה:ישראליות שנולדו ב-1981
קטגוריה:ישראלים שנולדו ב-1981